ศบค. ยังคุมมาตรการเต็มที่โดยเฉพาะตลาด พื้นที่สมุทรสาคร กรุงเทพฯ ปทุมธานี
นายแพทย์ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) กล่าวถึงสถานการณ์โรคโควิด-19 ของไทยวันนี้ น่ายินดีที่ไม่เฉพาะ 14 จังหวัดที่ชื่นชมกันไปตั้งแต่เมื่อวานว่าสามารถดูแลได้จนไม่พบผู้ป่วยเลยในการระบาดระลอกใหม่ ล่าสุดวันนี้ต้องชื่นชมเพิ่มอีก 35 จังหวัด ที่ไม่พบเชื้อมามากกว่า 28 วัน สถานการณ์ระบาดจากที่เคยมีผู้ป่วยส่วนใหญ่พบจาก จังหวัดสมุทรสาคร ขณะนี้เริ่มลดลงแล้วเพราะการตรวจแรงงานในโรงงานขนาดใหญ่ทำครบ  100% แล้ว เหลือเพียงตรวจในโรงงานขนาดเล็ก ตลาดและชุมชน ซึ่งดำเนินการรวมแล้ว 59.8% อย่างไรก็ตาม จากการประเมินสถานกาณณ์พบยังต้องคุมเข้ม 3 จังหวัดคือ จังหวัดสมุทรสาคร กรุงเทพฯ และจังหวัดปทุมธานี โดยเฉพาะตลาดต้องมีมาตรการเต็มที่ เนื่องจากกรณีตลาดพรพัฒน์ ตลาดสุชาติและตลาดรังสิต จังหวัดปทุมธานี พบกระจายไปแล้วหลายจังหวัด ทั้งกรุงเทพฯ นครนายก สระบุรี นครปฐม อยุธยา เพชรบุรี และจังหวัดอ่างทอง รวมถึงกรณีนักศึกษาแพทย์มหาวิทยาลัยธรรมศาสตร์ศูนย์รังสิต ปฏิบัติงานในแผนกสูตินรีเวช ที่ติดเชื้อโดยมีประวัติตรวจ คนไข้เป็นแม่ค้าตลาด 4 มุมเมือง ทำให้เห็นว่าตลาดเป็นแหล่งเพาะโรคที่จำเป็นต้องมีการจัดการสุขลักษณะเพื่อป้องกันการแพร่ระบาด